Document ID: 31993D0318

ΑΠΟΦΑΣΗ ΤΗΣ ΕΠΙΤΡΟΠΗΣ της 12ης Μαΐου 1993 περί περατώσεως της διαδικασίας αντιντάμπινγκ όσον αφορά τις εισαγωγές φθειρόμενων μερών από μαγγανιούχο χάλυβα, καταγωγής Δημοκρατίας της Νοτίου Αφρικής
(93/318/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 9,
Μετά από διαβουλεύσεις στο πλαίσιο της συμβουλευτικής επιτροπής όπως προβλέπεται στον κανονισμό (ΕΟΚ) αριθ. 2423/88,
Εκτιμώντας ότι:
(1) Το Μάρτιο 1992, η Επιτροπή έλαβε καταγγελία που υποβλήθηκε από έξι κοινοτικούς παραγωγούς φθειρόμενων μερών από μαγγανιούχο χάλυβα, η συλλογική παραγωγή των οποίων αποτελεί, σύμφωνα με τους ισχυρισμούς, σημαντικό τμήμα της κοινοτικής παραγωγής του εν λόγω προϊόντος.
Η καταγγελία περιείχε αποδεικτικά στοιχεία ως προς το ντάμπινγκ και ως προς την υλική ζημία που προέκυψε, τα οποία στοιχεία θεωρήθηκαν επαρκή για να δικαιολογήσουν την έναρξη διαδικασίας.
Μετά από διαβουλεύσεις στο πλαίσιο της συμβουλευτικής επιτροπής, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την έναρξη διαδικασίας αντιντάμπινγκ όσον αφορά τις εισαγωγές στην Κοινότητα φθειρόμενων μερών από μαγγανιούχο χάλυβα καταγωγής Δημοκρατίας της Νοτίου Αφρικής.
(2) Τα εν λόγω προϊόντα αποτελούν μέρη μηχανών τα οποία φθείρονται κατά επαφή με το υλικό το οποίο επεξεργάζονται. Κατασκευάζονται με διαδικασία χυτηρίου και μορφοποιούνται σε χυτοχάλυβα, που έχει περιεκτικότητα σε μαγγάνιο 6 % τουλάχιστον (πρόκειται για τα λεγόμενα φθειρόμενα μέρη από μαγγανιούχο χάλυβα).
(3) Η Επιτροπή ενημέρωσε επισήμως τους κοινοτικούς παραγωγούς, τους εισαγωγείς και τους παραγωγούς της Νοτίου Αφρικής που είναι γνωστό ότι ενδιαφέρονται καθώς και τους αντιπροσώπους της Δημοκρατίας της Νοτίου Αφρικής σχετικά με την έναρξη της διαδικασίας έρευνας και έδωσε στα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.
(4) Κατά την διάρκεια της έρευνας όσον αφορά τη ζημία, η Επιτροπή έλαβε πληροφορίες σχετικά με μικρό τμήμα της συνολικής κοινοτικής παραγωγής. Ως προς αυτό, η Επιτροπή υπενθυμίζει ότι, σύμφωνα με τις διατάξεις του άρθρου 4 παράγραφος 5 του κανονισμού (ΕΟΚ) αριθ. 2423/88, η ζημία για την κοινοτική βιομηχανία πρέπει να προσδιοριστεί και ότι ο όρος "κοινοτική βιομηχανία" πρέπει να ερμηνεύεται ως "το σύνολο των κοινοτικών παραγωγών του ομοειδούς προϊόντος ή των παραγωγών των οποίων η συλλογική παραγωγή αποτελεί σημαντικό τμήμα της συνολικής κοινοτικής παραγωγής" του εν λόγω προϊόντος. Δεν ήταν δυνατόν να συναχθούν συμπεράσματα ως προς τη ζημία ελλείψει πληροφοριών για την υπόλοιπη κοινοτική βιομηχανία. Υπ' αυτές τις συνθήκες, δεν διενεργήθηκε περαιτέρω έρευνα.
(5) Η Επιτροπή ενημέρωσε σχετικά με αυτά τα γεγονότα τους καταγγέλοντες οι οποίοι δεν προέβαλαν αντιρρήσεις.
(6) Υπ' αυτές τις συνθήκες, η διαδικασία πρέπει να περατωθεί σύμφωνα με το άρθρο 9 παράγραφος 1 του κανονισμού (ΕΟΚ) αριθ. 2423/88. Δεν προβλήθηκε καμία αντίρρηση στο πλαίσιο της συμβουλευτικής επιτροπής ως προς αυτήν την λύση,
ΑΠΟΦΑΣΙΖΕΙ:
Άρθρο μόνο
Περατώνεται η διαδικασία αντιντάμπινγκ όσον αφορά τις εισαγωγές φθειρόμενων μερών από μαγγανιούχο χάλυβα, που υπάγονται στους κωδικούς ΣΟ ex 8474 90 10, ex 8413 91 90, ex 8485 90 51, ex 7326 90 98, ex 8431 49 20 και ex 8431 41 00, καταγωγής Δημοκρατίας της Νοτίου Αφρικής.
Βρυξέλλες, 12 Μαΐου 1993.

Labels: 18
4
1